Mudre izreke (Šarić)/Glava 2.
1 Sine moj, ako primiš nauke moje, naputke moje pohraniš kod sebe: 

2 Mudrosti posudiš uho svoje, srce svoje obratiš razboritosti; 

3 Jest, ako prizoveš mudrost, glas svoj podigneš k spoznaji; 

4 Ako je tražiš kao srebro, kao skriveno blago ako je potražiš; 

5 Tada ćeš upoznati strah Gospodnji i dobit ćeš spoznanje Boga. 

6 Jer mudrost daje samo Gospod; spoznaja i razboritost dolaze iz usta njegovih. 

7 Iskrenima čuva spasenje, štit je onima, koji hode u nedužnosti. 

8 Zaštićuje stazu pravde i čuva put pobožnika svojih. 

9 Tada ćeš zadobiti razumijevanje za pravednost, poštenje i iskrenost, za svaki dobar put. 

10 Jer mudrost uniđe u srce tvoje, spoznaja obraduje dušu tvoju. 

11 Oprez će bdjeti nad tobom, razbor će te čuvati. 

12 Čuvat će te od zla puta, od ljudi, koji govore varavo, 

13 Koji ostavljaju prave staze, da idu putovima mračnim, 

14 Koji se raduju zlo čineći, užitak nalaze u zloj opačini, 

15 Kriva je staza njihova i vijugaju putovi njihovi. 

16 Ona te čuva od žene drugoga, od tuđinke, koja govori laskavo, 

17 Koja ostavlja prijatelja mladosti svoje i zaboravlja zavjet Boga svojega. 

18 Zaista u smrt tone kuća njezina, u carstvo mrtvih idu putovi njezini. 

19 Tko se svrati k njoj, ne dolazi nikada natrag, ne stane više nikada na staze života. 

20 Zato hodi putem dobrih i drži se staze pravednika! 

21 Jer samo dobri stanovat će u zemlji, samo će pošteni ostati u njoj. 

22 A bezbožnici istrijebit će se iz zemlje, bezakonici iščupat će se iz nje, 

Mudre izreke (Šarić)